Anfinn Kallsberg (FF), 2005-06-17:
Jeg er faktisk enig med hr. Niels Helveg Petersen, der sagde, at hr. Høgni Hoydal burde være glad for dette forslag.
Hr. Høgni Hoydal har jo indrømmet, at efter at forhandlingerne om selvstændighed for Færøerne sluttede i 2000 – dengang var hr. Høgni Hoydal vicelagmand og jeg selv lagmand – var vi på Færøerne enige om, at nu var der ét at gøre, og det var at overtage alle de områder, som vi kunne ifølge gældende lov, dvs. hjemmestyreloven – at tømme hjemmestyreloven, som vi sagde.
F.eks. kunne vi ifølge hjemmestyreloven overtage politiet, men ikke anklagemyndigheden.
Vi kunne ikke overtage retsvæsenet, vi kunne ikke overtage familie- og arveretten, ja, sågar heller ikke medieansvarsloven, og derfor blev vi i stedet enige om, at man i hvert enkelt tilfælde var nødt til at lovgive her i Folketinget for overtagelse af visse sagsområder, for så var der et mere rationelt grundlag for at gå i gang med forhandlinger om en overtagelseslov.
Det er faktisk nøjagtig den samme overtagelseslov, vi i dag skal vedtage her ved tredjebehandlingen, som var på bordet i den tid, jeg og hr. Høgni Hoydal havde ansvaret for det færøske landsstyre, så derfor burde hr. Høgni Hoydal absolut kunne gå ind for dette lovforslag, fordi alternativet ville være, at vi fik 20-30 overtagelseslove til behandling her i Folketinget.
Dette lovforslag gør det nu muligt for os hjemme på Færøerne – og kun hjemme på Færøerne – at tage beslutning om hvornår og hvordan, i det omfang man kan få et politisk flertal på Færøerne for at overtage disse sager og selv betale omkostningerne.
Hr. Høgni Hoydal er gået tilbage til udgangspunktet, før forhandlingerne sluttede i 2000, og er gået tilbage til forslaget om, at vi skal overtage suveræniteten lige nu med det samme på alle områder og etablere Færøerne som et selvstændigt land.
Men jeg tror, vi ville få visse problemer på Færøerne, for det ville i første omgang indebære, at vi skulle overtage alle sagsområder på én gang.
Det ville betyde, at bloktilskuddet på 623 mio. kr. skulle finansieres hjemme på Færøerne, og at udgifterne på de områder, som vi ikke har overtaget, dvs. politi, retsvæsen, kirke og enkelte andre, små områder, skulle betales fra dag et, og det er netop det, som er problemet.
Vi havde varslet en folkeafstemning på Færøerne om den proces, men jeg aflyste folkeafstemningen, netop fordi jeg vidste, at der ville komme gang i en skrækkampagne på Færøerne om den økonomiske konsekvens af at gøre det fra den ene dag til den anden.
Derfor er den eneste praktiske måde at gøre det på, at vi på Færøerne overtager område for område, betaler det selv og sørger for, at vi får de nødvendige tilpasninger af den økonomiske sektor, så vi kan gå ud til den færøske befolkning uden at opstille dette skrækscenario med pengene.
Alle ved jo, hvor vanskeligt det er, hvis man siger, at nu skal velfærden beskæres fra den ene dag til den anden med de konsekvenser, som ligger i det.
Derfor synes jeg virkelig, at det helt naturligt måtte være sådan, at man på Færøerne var enige om denne proces.
Det er man desværre ikke blevet, og det er jeg meget ked af, for hr. Høgni Hoydal og Tjódvelðisflokkurin ville på dette tidspunkt have mulighed for at få konsensus om en proces på Færøerne, som ville give os mulighed for at komme frem til det punkt, hvor der kun var den ydre skal tilbage, og man ved en folkeafstemning kunne afgøre, om Færøerne skulle være en suveræn stat eller have en anden ordning.
Det ville være et ideelt grundlag for en folkeafstemning på Færøerne om at bestemme sin egen fremtid, men hr. Høgni Hoydal har altså valgt noget andet.
M054S48724959subh.fm Page 4909
Tuesday, November 8, 2005 4:34 PM
Hr. Høgni Hoydal sagde også noget om, at dette her er storpolitik.
Ja, det er nemlig storpolitik, især for hr. Høgni Hoydal, for så længe som man har disse uafklarede sager mellem Færøerne og Danmark, kan man stadig føre en aktiv politik på forholdet mellem Færøerne og Danmark, men efter vedtagelsen af dette lovforslag er der kun et slagsmål hjemme på Færøerne.
Så er det ikke mere et spørgsmål mellem Færøerne og Danmark, men et spørgsmål hjemme på Færøerne om tempoet for overtagelse og farten for processen.